Raufoss kirke
Fugleparken på Raufoss Foto: Øyvind Holmstad 
Reinsvoll stasjon
**Vestre Toten** er en kommune som ligger i Innlandet fylkeskommune og grenser til Østre Toten, Gjøvik, Gran, Søndre Land og Hurdal. Kommunen hører til landskapet Toten.

Historikk
---------

Toten prestegjeld ble i 1826 delt i to, Østre og Vestre Toten. 1. januar 1875 ble det foretatt grensereguleringer mellom Vestre Toten og Østre Toten da «endel Gaarde» ble flyttet den ene eller andre veien.

Vestre Toten kommune ble delt i tre 1. januar 1908. Da ble Eina og Kolbu skilt ut som egne kommuner. Gjenværende del av Vestre Toten hadde 4 027 innbyggere.

1. januar 1964 ble Vestre Toten med 9 113 innbyggere slått sammen med Eina kommune, inkludert et område ved sørenden av Einafjorden som tidligere tilhørte Brandbu samt Sørligrenda fra Vardal kommune, til den nye Vestre Toten kommune. Det meste av Kolbu ble slått sammen med Østre Toten kommune. I 2000 måtte Vestre Toten avstå sin del av tettstedet Kolbu (som tidligere var en egen kommune) til Østre Toten etter en folkeavstemning. Kolbu har derfor gått fra å i sin helhet tilhøre Vestre Toten kommune, via å være selvstendig kommune, til i dag å i sin helhet tilhøre Østre Toten kommune. Mange gårder i Kolbu har fra gammelt av soknet til Ås kirke i Vestre Toten.

Areal og befolkning
-------------------

Pr. 4. kvartal 2021 hadde Vestre Toten 13 572 innbyggere. Litt over halvparten av befolkningen er bosatt i kommunesenteret Raufoss.
Andre tettsteder er Reinsvoll, Bøverbru og Eina. 
Vestre Toten er den tettest befolkede herredskommunen i Oppland, med ca. 50 personer per km².

Næringsveier
------------

Vestre Toten har en variert næringsstruktur med mye industri, jordbruk og offentlig tjenestyting. Industriparken på Raufoss er en av landet største industriområder med 40 bedrifter og 3000 ansatte. Blant de største bedriftene er Hydro Aluminium og NAMMO.

Industriområdet kan føre sin historie tilbake til etableringen av en fyrstikkfabrikk på stedet i 1873. Fyrstikkproduksjonen fortsatte frem til midten av 1890-tallet, da flere større branner ble denne produksjonen avviklet. Etter dette var det etableringen av en statlig patronfabrikk i 1895 som førte industritradijsonene videre.

I bygdelaget Ihle finnes flere store arbeidsplasser. Tokvam AS er norges ledende produsent av utstyr for vintervegvedlikehold. Steffensrud rehabiliteringssenter AS har avtale med Helse Sør-Øst RHF og er en del av spesialist-helsetjenesten i denne regionen. Toten Hotell ligger idyllisk til ved Sillongen. Toten Golf holder til der. I tillegg har bygda mange store husdyrprodusenter innen melk og kjøttproduksjon. På Ihle finnes også Totens eneste butikk som ikke ligger i et tettsted. I bygda ligger også amtmannsgården Stenberg som nå er friluftsmuseum. Lauritz Weidemann som var på Eidsvoll i 1814 bodde og er begravet her.

Politikk
--------

Se også utfyllende artikkel: Kommunestyrevalg i Vestre Toten.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 33,8 | −5,4 | 2 075 | −490 | 11 | −2 | 3 |
| Høyre | 22,0 | +6,6 | 1 353 | +345 | 7\* | +2 | 1 |
| Senterpartiet | 14,6 | −8,5 | 898 | −616 | 5 | −2 | 2 |
| Fremskrittspartiet | 13,5 | +5,5 | 829 | +306 | 4 | +1 | 1 |
| Rødt | 4,4 | +0,9 | 270 | +43 | 1 |  |  |
| Sosialistisk Venstreparti | 3,5 | +0,4 | 215 | +15 | 1 |  | 1 |
| Venstre | 3,4 | +1,2 | 209 | +66 | 1 | +1 |  |
| Kristelig Folkeparti | 3,0 | +1,0 | 187 | +53 | 1 | +1 | 1 |
| Miljøpartiet De Grønne | 1,7 | −1,7 | 107 | −118 |  | −1 |  |
| Andre |  |  |  |  |  |  | 2 |
| Valgdeltakelse/Total | 56,8 % | 6 299 | 31 | 11 |
| **Ordfører:** Tonje Bergum Jahr (Ap) | **Varaordfører:** Kjetil Sangnes (Uavhengig) |
| Merknader: \*Ved det konstituerende møtet stilte fire av Høyres innvalgte representanter som uavhengige. Kilde:  og  |

Utdanning
---------

Kommunen har flere skoler. Kommunens barneskoler er Bøverbru skole, Ihle (nedlagte i 2017), Thune, Reinsvoll skole og Raufoss skole samt Korta skole. Per 2020 har Vestre Toten kommune også én ungdomsskole samt en videregående skole på Raufoss.

Samferdsel
----------

Riksvei 4 går i nordover i kommunen fra Einavoll i sør til Breiskallen i nord. Sommeren 2006 ble ny riksvei 4 åpnet mellom Reinsvoll og Hunndalen langs østsiden av kommunesenteret Raufoss. Fra Mjørlund like ved Eina kirke går riksvei 244 via Tandsætra i Østre Toten til Lena. Fra Reinsvoll går riksvei 246 via Bøverbru til Lillo.
Kommunen har togforbindelse til Oslo og Gjøvik med Gjøvikbanen som har ubemannede stasjoner på Eina, Reinsvoll og Raufoss stasjon.

Kjente vestretotninger
----------------------

* Lauritz Weidemann (1775-1856), eidsvollsmann og amtmann
* Kristian Fjeld (1887-1976), stortingsrepresentant (Ap), landbruksminister
* Julius Blegen (1890-1942), norskamerikansk skiløper
* Halfdan Hegtun (1918-2012), programdirektør i NRK-Radio, kommentator og programleder (NRK), politiker V
* Ingvar Heggsum (1918-2008), kunstmaler fra Bøverbru
* Aud Blegen Svindland (1928-2019), lege, politiker og foregangskvinne for selvbestemt abort
* Trond Markestad (f. 1945), lege og professor, Bøverbru
* Sveinung Hovensjø (f. 1950), musiker
* Ronni Le Tekrø (f. 1963), musiker i bl.a. TNT
* Ola Elvestuen (f. 1967), politiker (V) fra Eina, stortingsrepresentant, klima- og miljøminister 2018-2020
* Kjetil Skogrand (f. 1967), statssekretær i Utenriksdepartementet 2005–2006
* Bente Nordby (f. 1974), fotballspiller, OL-gull i 2000
* Geir Stian Orsten Ulstein (f. 1982), forfatter
* Maren Lundby (f. 1994), skihopper og OL-mester fra Bøverbru

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  valgresultat.no
5. ↑  «Møte i kommunestyret 25.10.2023». Vestre Toten kommune.

Eksterne lenker
---------------

* Offisielt nettsted Rediger på Wikidata

* (en) Vestre Toten – kategori av bilder, video eller lyd på Commons Rediger på Wikidata
* (no) Vestre Toten i Store norske leksikon
* (no) Kommunefakta Vestre Toten - Statistisk sentralbyrå
* (no) Raufoss industriparks hjemmeside
* (no) Historiske kilder for Vestre Toten
* (no) Toten historielag

| Innlandet |
| --- |
| Innlandet | Alvdal · Dovre · Eidskog · Elverum · Engerdal kommune · Etnedal · Folldal · Gausdal · Gjøvik · Gran · Grue · Hamar · Kongsvinger · Lesja · Lillehammer · Lom · Løten · Nord-Aurdal · Nord-Fron · Nord-Odal · Nordre Land · Os · Rendalen · Ringebu kommune · Ringsaker · Sel · Skjåk · Stange · Stor-Elvdal · Søndre Land · Sør-Aurdal · Sør-Fron · Sør-Odal · Tolga · Trysil kommune · Tynset · Vang · Vestre Slidre · Vestre Toten · Vågå · Våler · Østre Toten · Øyer · Øystre Slidre · Åmot · Åsnes | Norge |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** ISNI **·** GeoNames **·** Sentralt stedsnavnregister **·** MusicBrainz
 |